Η **εθνική Ελλάδας στο ποδόσφαιρο σάλας** ελέγχεται από την Ελληνική Ποδοσφαιρική Ομοσπονδία, το διοικητικό όργανο για το ποδόσφαιρο σάλας στην Ελλάδα και εκπροσωπεί τη χώρα σε διεθνείς διοργανώσεις ποδοσφαίρου σάλας όπως το Παγκόσμιο Κύπελλο και το Ευρωπαϊκό Πρωτάθλημα. Το μεγαλύτερο επίτευγμα της εθνικής ομάδας ποδοσφαίρου σάλας είναι η πρόκριση της στο δεύτερο προκριματικό γύρο του Ευρωπαϊκού Πρωταθλήματος του 2014. Ο προπονητής της ομάδας είναι ο Γιάννης Ζιάβας από τον Σεπτέμβριο του 2018. Καθώς η ομάδα είναι χαμηλά στην παγκόσμια κατάταξη, πρέπει να προκριθεί από αλλεπάλληλους προκριματικούς γύρους για να αγωνιστεί στο παγκόσμιο ή το ευρωπαϊκό πρωτάθλημα.

Συνθέσεις
---------

Οι παίκτες της Εθνικής Ελλάδας επιλέγονται από την Σούπερ Λίγκα ποδοσφαίρου σάλας, το εθνικό ελληνικό πρωτάθλημα. Πριν από κάποια χρόνια υπήρξε Έλληνας διεθνής παίκτης, ο Κωνσταντίνος Πάνου, ο οποίος αγωνίστηκε στην Ισπανία.

Η σύνθεση της Εθνικής Ελλάδας στον εκτός έδρας αγώνα με το Αζερμπαϊτζάν (ήττα 5-2) στις 3 Μαρτίου 2023, για την πέμπτη αγωνιστική του έκτου προκριματικού ομίλου (Main Round) του Παγκοσμίου Κυπέλλου Ποδοσφαίρου Σάλας 2024: Ζέρβας, Κονδυλάτος, Ένσι, Τσίνας, Παπακώστας. (αρχική 5άδα). Αγωνίστηκαν και οι**:** Φέλιος, Φλώρος, Ντάτης, Μάνος, Καρύδας.

Παλαιότερη σύνθεση: Δημήτρης Θεοφίλου, Πέτρος Στόλης, Αντώνης Μάνος, Σπυρίδωνας Κονδυλάτος, Δημήτρης Δάρλας, Ηλίας Κωνσταντίνου, Κωνσταντίνος Πάνου, Τζάιμ Ουιλσονόπουλος, Κωνσταντίνος Μάλοβιτς, Δημήτριος Καρμής, Ραφαήλ Ιωαννίδης, Δημήτριος Καραβίδας, Σπυρίδωνας Γκρίτζαλης, Παναγιώτης Μπάρδης, Βασίλης Ασημακόπουλος, Πέτρος Κατεβτσιάν, Χρήστος Δημητρόπουλος, Στρατής Παπαευστρατίου, Αποστόλης Γκαϊφίλιας

Προπονητές
----------

Ο εκλιπών **Βαγγέλης Παλάντζας** ήταν ο πρώτος ομοσπονδιακός προπονητής που έβαλε τα θεμέλια. Με τον θάνατό του το 2001, η τεχνική ηγεσία της εθνικής ομάδας ανατέθηκε στο **Λεωνίδα Τσούρι** (ή Τσουρή), ομογενή από την Αλβανία, που μέχρι τότε βρισκόταν στον πάγκο του Υπερίωνα.

Τον διαδέχθηκε ο Ρώσος **Σεργκέι Στούλοφ** για περίπου μία διετία. Στη συνέχεια, ο μέχρι τότε βοηθός του, ο **Γρηγόρης Γκουγκουλίτσας**, πήρε το "γαλανόλευκο" χρίσμα από την ΕΠΟ τον Ιανουάριο του 2005. Ο Έλληνας τεχνικός και πρώην αρχηγός της Αθήνας ’90, παρέμεινε στη θέση για περίπου 15 μήνες, με την ομάδα να δίνει μόλις τέσσερις φιλικές αναμετρήσεις, δύο στη Ρουμανία και άλλες τόσες στην Ουγγαρία.

Ο **Δημήτρης Νικολάου** ανέλαβε τα ηνία της Εθνικής Ομάδας, τον Αύγουστο του 2006, λίγους μήνες αφού η ομοσπονδία τον είχε τοποθετήσει και στο τιμόνι της Εθνικής Ελπίδων. Ωστόσο, λόγω σοβαρής ασθένειας τον αντικαθιστούσε ως υπηρεσιακός **Κώστας Ρούπτσος**, που ήταν στον πάγκο και στα πέντε παιχνίδια εκείνης της περιόδου. Ο **Σεργκέι Στούλοφ** επέστρεψε στην εθνική, όμως η δεύτερη θητεία του έληξε άδοξα, αφού μετά από οκτώ μήνες αποχώρησε.

Ο **Στέφανος Σοϊλεμές** ήταν ο έκτος προπονητής στην ιστορία της Εθνικής Ομάδας ποδοσφαίρου σάλας, ένα παιδί της Εθνικής, που την υπηρέτησε πιστά ως παίκτης με 53 συμμετοχές και 11 γκολ. Ήταν και ο προπονητής της εθνικής ομάδας ποδοσφαίρου σάλας κάτω των 21. Υπήρξε ο μακροβιότερος τεχνικός στην ιστορία της «γαλανόλευκης» αφού έκατσε στον πάγκο της για 84 παιχνίδια (από το 2008 εως το 2017) αλλά και ο πιο επιτυχημένος καθώς επί των ημερών του σημειώθηκαν οι δυο προκρίσεις σε Main Round Ευρωπαϊκού το 2009 και το 2013. Γεννήθηκε στη Γερμανία και ήρθε στην Ελλάδα το 1992. Ήταν παίκτης του ποδοσφαίρου σάλας από το 1997 έως το 2007, παίζοντας σε ομάδες όπως ο Ηνίοχος και το Κερατσίνι και από το 2000 ήταν μέλος της εθνικής ομάδας. Το 2007 ήταν βοηθός προπονητή του Σεργκέι Στούλοφ στην ομάδα και ανέλαβε την ομάδα το 2008. Από το 2012 υπήρξε επίσης ο προπονητής της εθνικής ομάδας ποδοσφαίρου σε άμμο της Ελλάδας.

Τον Ιούλιο του 2018, και αφού δεν υπήρχε προπονητής στην Εθνική Ομάδα για ενάμιση χρόνο σχεδόν, ανακοινώθηκε από την ΕΠΟ ότι ο **Γιάννης Ζιάβας** θα αναλάβει την τεχνική ηγεσία της. Ο Γιάννης Ζιάβας ανέλαβε τις Εθνικές Ομάδες Σάλας Ανδρών και U19 τον Σεπτέμβριο του 2018. Έχει εργαστεί με επιτυχία σε ομάδες της Α΄ κατηγορίας Σάλας ως προπονητής και team manager. Ως προπονητής κατέκτησε το πρωτάθλημα Ελλάδος με την Αθήνα ΄90 το 2015-16 και με την ΑΕΚ το 2018-19. Με την ΑΕΚ πανηγύρισε επίσης το Κύπελλο Ελλάδος το 2018 και δύο Super Cups (2018 και 2019). Κυπελλούχος Ελλάδας στέφθηκε ακόμη ως προπονητής, το 2014 με την Ολυμπιάδα και το 2017 με την Αθήνα ΄90. Εργάστηκε και σε Εθνικό Αστέρα, Μινώταυρο και Ηλιούπολη. Τη διετία 2010-12 κατέκτησε ως team manager με την Αθήνα ΄90 πρωτάθλημα και κύπελλο και τις δύο χρονιές. Έχει συμμετοχές και διακρίσεις ως προπονητής και σε ευρωπαϊκές διοργανώσεις με ΑΕΚ και Αθήνα ’90. Ως ποδοσφαιριστής αγωνίστηκε στο κλασσικό ποδόσφαιρο (1983-99) και στο ποδόσφαιρο σάλας από το 2000 έως το 2005 με τα χρώματα του Δούκα, με τον οποίο κατέκτησε το πρώτο πρωτάθλημα Ελλάδος τη σεζόν 2000-01 και τρία κύπελλα (2001, 2003, 2004). Το 2001, ως αρχηγός του Δούκα μοιράστηκε με τους συμπαίκτες του τη χαρά της πρώτης συμμετοχής ελληνικής ομάδας Futsal σε ευρωπαϊκή διοργάνωση, το UEFA Futsal Champions League.

### Κατάλογος με τους προπονητές της Εθνικής Ελλάδας και τα στατιστικά


|  |  |  |  |  |  |  |  |
| --- | --- | --- | --- | --- | --- | --- | --- |
| **Περίοδοι** | **Όνομα** | **Αγώνες** | **Νίκες** | **Ισοπαλίες** | **Ήττες** | **Γκολ υπέρ** | **Γκολ κατά** |
| 9/1998-3/2001 | Βαγγέλης Παλάντζας | 11 | 0 | 0 | 11 | 19 | 99 |
| 4/2001-6/2002 | Λεωνίδας Τσούρι | 14 | 7 | 0 | 7 | 47 | 62 |
| 6/2002-5/2004 | Σεργκέι Στούλοφ | 24 | 4 | 3 | 17 | 52 | 95 |
| 1/2005-8/2006 | Γρηγόρης Γκουγκουλίτσας | 4 | 0 | 1 | 3 | 7 | 23 |
| 8/2006-4/2007 | Δημήτρης Νικολάου

(υπηρεσιακός: Κώστας Ρούπτσος) | 5 | 1 | 0 | 4 | 12 | 31 |
| 4/2007-1/2008 | Σεργκέι Στούλοφ | 4 | 0 | 1 | 3 | 13 | 28 |
| 1/2008-2017 | Στέφανος Σοϊλεμές | 84 | 27 | 15 | 42 | 180 | 259 |
| 7/2018- | Γιάννης Ζιάβας | 25 | 4 | 4 | 17 | 41 | 83 |

Συμμετοχή σε διοργανώσεις
-------------------------

Η ελληνική εθνική ομάδα ποδοσφαίρου σάλας δεν έχει προκριθεί ποτέ σε κάποιο μεγάλο πρωτάθλημα. Το μεγαλύτερο επίτευγμά της είναι η πρόκριση της στο δεύτερο προκριματικό γύρο του Ευρωπαϊκού Πρωταθλήματος του 2014. Σε αυτό το γύρο, η ομάδα έπαιξε εναντίον της Πορτογαλίας, της Σερβίας και της Πολωνίας, έχοντας δύο ήττες και μία νίκη κατά της Πολωνίας.

##### Ευρωπαϊκό πρωτάθλημα ποδοσφαίρου σάλας 2018

Η ελληνική εθνική ομάδα ποδοσφαίρου σάλας συμμετείχε στα προκριματικά του ευρωπαϊκού πρωταθλήματος του 2018. Η ελληνική εθνική ομάδα συμμετείχε στον πρώτο προκριματικό γύρο παίζοντας εναντίον της Ουαλίας, της Μολδαβίας και του Αγίου Μαρίνου. Οι αγώνες διεξήχθησαν στις 26, 27 και 29 Ιανουαρίου 2017 στο Δε Πόιντ 4 του Χίερφορντ της Ουαλίας. Η Ελλάδα κατετάγη 3η με μια νίκη και αποκλείστηκε από τον δεύτερο γύρο. Στον πρώτο γύρο η Ελλάδα είχε μια νίκη εναντίον του Αγίου Μαρίνου, μια ισοπαλία με την Ουαλία και μια ήττα εναντίον της Μολδαβίας. Η Μολδαβία προκρίθηκε στον δεύτερο προκριματικό γύρο εναντίον της Ισπανίας, της Πολωνίας και της Σερβίας. Οι αγώνες έλαβαν χώρα στην Πολωνία στις 8, 9 και 11 Απριλίου 2017 στο δημοτικό στάδιο του Έλμπλονγκ. Ως μέρος αυτής της προετοιμασίας η ελληνική εθνική ομάδα αγωνίστηκε εναντίον των εθνικών ομάδων Βουλγαρίας και Τουρκίας σε ένα τουρνουά που έλαβε χώρα στην Χαλκίδα τον Νοέμβριο του 2016.

Παραπομπές
----------

1. ↑  «EPO - Hellenic Football Federation». *www.epo.gr*. Ανακτήθηκε στις 1 Μαρτίου 2024.
2. 1 2  «EPO - Hellenic Football Federation - Εθνική Ομάδα Σάλας Ανδρών - Προπονητής». *www.epo.gr*. Αρχειοθετήθηκε από το πρωτότυπο στις 21 Ιανουαρίου 2024. Ανακτήθηκε στις 1 Μαρτίου 2024.
3. ↑  «EPO - Hellenic Football Federation - Κανονισμός/Σύστημα διεξαγωγής FUTSAL WORLD CUP 2024». *www.epo.gr*. Αρχειοθετήθηκε από το πρωτότυπο στις 30 Νοεμβρίου 2023. Ανακτήθηκε στις 1 Μαρτίου 2024.
4. ↑  «Κωνσταντίνος Πάνου - AthleteStories». Ανακτήθηκε στις 1 Μαρτίου 2024.
5. ↑  «Εθνική Σάλας: Αζερμπαϊτζάν - Ελλάδα 5-2». *www.epo.gr*. EPO - Hellenic Football Federation. 3 Μαρτίου 2023. Αρχειοθετήθηκε από το πρωτότυπο στις 3 Οκτωβρίου 2023. Ανακτήθηκε στις 1 Μαρτίου 2024.
6. 1 2 3  «Εθνική Ομάδα». *Futsal Hellas*. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.

Εξωτερικοί σύνδεσμοι
--------------------

* Futsal365.gr Αρχειοθετήθηκε 2019-04-24 στο Wayback Machine. (ελληνική ενημερωτική ιστοσελίδα με περιεχόμενο για το ποδόσφαιρο σάλας)

|  |  |  |  |  |  |
| --- | --- | --- | --- | --- | --- |
| 

| π • σ • ε
 Εθνικές αθλητικές ομάδες της Ελλάδας |
| --- |
|  |
| 
* Α1
* Αντισφαίριση
	+ Ντέιβις Καπ
	+ Φεντ Καπ
	+ Χόπμαν Καπ
* Άρση βαρών
	+ Α
	+ Γ
* Καλαθοσφαίριση
	+ Α
	+ Γ
* Κόρφμπολ
* Κρίκετ
* Μπέιζμπολ
* Μπολ χόκεϊ
* Πετοσφαίριση
	+ Α
	+ Γ
* Ποδόσφαιρο
	+ Α
	+ Γ
* Ποδόσφαιρο σάλας
* Ποδόσφαιρο άμμου
* Ράγκμπι γιούνιον
	+ A
	+ A7
* Ράγκμπι λιγκ
* Τοιχοσφαίριση
	+ Α
	+ Γ
* Υδατοσφαίριση
	+ Α
	+ Γ
* Χειροσφαίριση
	+ Α
	+ Γ
* Χόκεϊ επί πάγου
* Παράκτια Χειροσφαίριση
	+ Α
	+ Γ
 |
|  |
| 
* Ολυμπιακοί Αγώνες
* Παραολυμπιακοί Αγώνες
* Μεσογειακοί Αγώνες
* Παγκόσμιοι Αγώνες
* Ολυμπιακοί Αγώνες Κωφών
* Παγκόσμιο Πρωτάθλημα Στίβου
* Ευρωπαϊκό Πρωτάθλημα Στίβου
* Παγκόσμιο Πρωτάθλημα Υγρού Στίβου
 |

 |